b'\n_START_ARTICLE_\nSiwa (oaza)\n_START_PARAGRAPH_\nSiwa (arap. \xd9\x88\xd8\xa7\xd8\xad\xd8\xa9 \xd8\xb3\xd9\x8a\xd9\x88\xd8\xa9\xe2\x80\x8e: W\xc4\x81\xe1\xb8\xa5at S\xc4\xabwah; \xe2\x80\x9eptica grabe\xc5\xbeljivica, za\xc5\xa1titnica boga sunca Amon-Ra\xe2\x80\x9c) je oaza u zapadnom Egiptu koja se nalazi izme\xc4\x91u despresije Qattara i Egipatskog pje\xc5\xa1\xc4\x8danog mora u Libijskoj pustinji. Podru\xc4\x8dje se nalazi oko 50 km isto\xc4\x8dno od granice sa Libijom, odnosno 560 km zapadno od Kaira. Siwa se prostire 80-ak km u du\xc5\xbeinu i 20 km u \xc5\xa1irinu, a oaza se smatra jednim od najizoliranijih egipatskih naseljenih podru\xc4\x8dja u kojem \xc5\xbeivi oko 23.000 ljudi, ve\xc4\x87inom Berberi. Oaza ima veliko povijesno zna\xc4\x8denje budu\xc4\x87i kako se u njenoj neposrednoj blizini nalaze hramovi posve\xc4\x87eni bogu Sunca (Amon-Ra). Poljoprivreda i turizam danas \xc4\x8dine najva\xc5\xbenije gospodarske grane u Siwi, gdje uspijevaju masline i datulje.'